[Foto’s] Twee motoriste tref twee bome in CarletonvilleDie ongeluk op 12 Maart 2016 in Adastraat, Carletonville (Foto verskaf deur ER24) Een motoris is dood en ŉ ander persoon beseer toe hulle binne ŉ paar uur in twee verskillende voorvalle twee verskillende bome in Carletonville, Gauteng, getref het. Chitra Bodasing, woordvoerder van ER24, het in ŉ verklaring bevestig ŉ man is dood nadat hy Saterdagaand in Adastraat beheer verloor het oor sy motor en ŉ boom getref het. Die ongeluk het naby die ER24-tak in Carletonville plaasgevind. “Paramedici het die slag gehoor en is dadelik na buite om ondersoek in te stel,” het Bodasing gesê. “Die motor was in die boom vasgekeer en die bestuurder was in die motor vasgekeer.” Beamptes van die brand- en reddingsdiens moes van meganiese toerusting gebruik maak om die 24-jarige man uit die wrak te bevry. “Hy was in ŉ kritieke toestand,” het Bodasing bygevoeg. “Sy toestand het egter versleg en hy het aan sy beserings beswyk.” ŉ Tweede motoris is Sondagmiddag in ŉ ongeluk beseer in Blyvoorstraat, Carletonville. “Die man het beheer verloor oor sy motor en ŉ boom getref,” het Bodasing gesê. Bodasing het gesê die motor is ongeveer 20 meter van die pad af in ŉ bos naby die boom waarteen dit gebots het, gevind. Die passasierdeur was oop. Die man, vermoedelik in sy 40’s, het uit die passasierdeur gehang. “Hy was in ŉ kritieke toestand. Hy is op die toneel behandel en is met ŉ helikopter na ŉ hospitaal geneem vir verdere behandeling.” Die oorsaak van die verskillende ongelukke is nie bekend nie. Owerhede stel ondersoek in.